Številka: 900-206/2011-4

Datum: 19. 9. 2011

**Z A P I S N I K**

6. redne seje Sveta Četrtne skupnosti Rožnik MOL, ki je bila v sredo, 14. 9. 2011 ob 18,00 uri v prostorih Službe za lokalno samoupravo, MU, MOL, Viška cesta 38, Ljubljana.

Sejo je na podlagi 58. člena Statuta Mestne občine Ljubljana, sklical in vodil predsednik Sveta Četrtne skupnosti Rožnik, MOL gospod Anton Gunde (v nadaljevanju: predsedujoči).

NAVZOČI ČLANI SVETA: Tatjana Burnik, Tomaž Čučnik, Dušan Fatur, Anton Gunde, Borut Knez, Daniel Kušer, Tomaž Šemrov, Vesna Škerl in Jožica Vrhunc.

OPRAVIČENO ODSOTNA ČLANICA SVETA: Živa Vidmar.

ODSOTNI ČLANI SVETA: Gregor Ciglar, Selma Halilović, Ana Iskra, Rastko Korošec in Saša Novak.

OSTALI NAVZOČI: Vojko Grünfeld, direktor SLS, MU, MOL, Špela Šivavec in Edita Vreg, javni uslužbenki SLS, MU, MOL.

Na začetku seje je predsedujoči ugotovil, da je od 15 članov sveta prisotnih 8 članov, kar pomeni, da je bil svet sklepčen in je lahko začel z delom.

**Seja se je snemala.**

Seja je bila sklicana z naslednjim

**DNEVNIM REDOM:**

1. **Dom krajanov Brdo in problematika varnega dostopa.**
2. **Pregled in potrditev zapisnika 5. seje Sveta Četrtne skupnosti Rožnik, MOL.**
3. **Pooblastila javnim uslužbenkam na podlagi Uredbe o upravnem poslovanju.**
4. **Prireditve v jesenskem času.**
5. **Pobude in predlogi članov sveta Četrtne skupnosti Rožnik.**
6. **Razno.**

Navzočih je bilo 8 članov sveta.

Opredeljenih je bilo 8 članov sveta.

Za predlagani dnevni red je glasovalo 8 članov sveta.

**Dnevni red je bil sprejet.**

**AD 1**

**DOM KRAJANOV BRDO IN PROBLEMATIKA VARNEGA DOSTOPA**

Predsedujoči je pozdravil prisotne in povedal, da smo k obravnavi te točke dnevnega reda povabili direktorja Službe za lokalno samoupravo, gospoda Vojka Grünfelda, ki bo pojasnil problematiko Doma krajanov Brdo.

Vojko Grünfeld se je zahvalil za besedo in povedal, da je bil Dom krajanov Brdo, na Brdnikovi ulici v upravljanju nekdanje Krajevne skupnosti Brdo in Prostovoljnega gasilskega društva Ljubljana Brdo. Zemljišče na katerem stoji Dom je razdeljeno na štiri parcele, PGD Brdo je lastnik ene parcele, tri parcele pa so bile v lasti nekdanje Občine Ljubljana Vič Rudnik.

Leta 1998 so bile krajevne skupnosti ukinjene, njihov pravni naslednik je postala Mestna občina Ljubljana. PGD Brdo je takrat v Zemljiško knjigo vpisalo lastništvo na vseh štirih parcelah. Dogovor med MOL-om in PGD Brdo ni bil mogoč, zato so se začeli formalnimi postopki na državnih inštitucijah in šele pred dvema letoma je bilo vzpostavljeno prvotno stanje. Dodatna težava je tudi glede zamenjave parcel. PGD Brdo je lastnik dela stavbe na parceli v lasti MOL-a, MOL pa je lastnik parcele na kateri stoji Gasilski dom.

Leta 2009 je Biro Barin d.d. izdelal elaborat s katerim je celotno zgradbo razdelil kot etažno lastnino. Elaborat je bil konec istega leta obojestransko podpisan. Aktivnosti tečejo na GURS-u, da vpiše nepremičnino v kataster nepremičnin in izda Odločbo s katero bodo posameznim delom zgradbe dodeljene identifikacijske številke. Takoj, ko odločbo dobimo, bomo preko Oddelka za ravnanje z nepremičninami, MU, MOL pristopili k izdelavi akta o oblikovanju etažne lastnine. Skupaj z odločbo in predlogom bodo dani pogoji za vpis v Zemljiško knjigo.

 Zaradi neurejenega lastništva, se izvajajo samo nujna sanacijska dela na zgradbi. Delno je bila obnovljena streha. Velik problem predstavlja tudi neurejena kanalizacija. V letu 2012 bo opravljen popis potrebnih del v Domu krajanov Brdo.

Predsedujoči je izpostavil še problem varnega dostopa po Brdnikovi ulici, ki je ozka, slabo pregledna in predstavlja predvsem za pešce veliko nevarnost.

Vojko Grünfeld je povedal, da je v IPN predviden obojestranski pločnik na Brdnikovi, v kolikor ne bi prišlo do odkupa, je možna tudi razlastitev. Pogreša pa, da četrtna skupnost Rožnik ni uvrstila izgradnjo pločnika Brdnikove ulice v plan prioritetnih nalog. Ta prioritetna lista bo osnova vseh bodočih proračunov, kar je nov pristop v tem mandatu. Svetu je predlagal, da oblikuje sklep, kjer bo jasno zapisano, da je ureditev pločnika Brdnikove ulice, dodatna vsebina, ki mora biti vključena v seznam prioritetnih nalog.

Razvila se je razprava v kateri so sodelovali vsi prisotni člani sveta.

Predsedujoči se je zahvalil Vojku Grünfeldu za udeležbo na seji in za pojasnila. Na glasovanje je dal naslednji;

**Predlog SKLEPA št.: 1/6:**

**Svet četrtne skupnosti Rožnik, Mestne občine Ljubljana, želi da se med prioritetne naloge uvrsti tudi izgradnja pločnika za pešce na celotni Brdnikovi ulici.**

Navzočih je bilo 9 članov sveta.

Opredeljenih je bilo 9 članov sveta.

Za predlagani sklep je glasovalo 9 članov sveta.

**Sklep 1/6 je bil sprejet.**

**AD 2**

**PPREGLED IN POTRDITEV ZAPISNIKA 5. REDNE SEJE SVETA ČETRTNE SKUPNOSTI ROŽNIK, MOL**

Razprave o predlogu zapisnika ni bilo, zato je predsedujoči dal na glasovanje naslednji:

**Predlog SKLEPA št.: 2/6:**

**Svet Četrtne skupnosti Rožnik, Mestne občine Ljubljana, potrdi zapisnik 5. redne seje Sveta Četrtne skupnosti Rožnik, MOL.**

Navzočih je bilo 9 članov sveta.

Opredeljenih je bilo 9 članov sveta.

Za predlagani sklep je glasovalo 9 članov sveta.

**Sklep 2/6 je bil sprejet.**

**AD 3**

**POOBLASTILA JAVNIM USLUŽBENKAM NA PODLAGI UREDBE O UPRAVNEM POSLOVANJU**

Predsedujoči je prisotne seznanil, da je potrebno na podlagi Uredbe o upravnem poslovanju (Uradni list RS št. 20/2005 s spremembami) v 4. Členu določa, da mora predstojnik organa za izvrševanje določenih pravic in dolžnosti po navedeni uredbi pisno pooblastiti enega ali več javnih uslužbencev.

Glede na to, da skladno s Statutom MOL, četrtno skupnost kot pravno osebo zastopa svet četrtne skupnosti, ki je tudi predstojnik organa, mora sprejeti sklep s katerim pooblasti javne uslužbence Službe za lokalno samoupravo MU MOL, ki izvajajo strokovna in administrativna opravila za četrtno skupnost, za naslednja opravila:

* odpiranje pošte v fizični in elektronski obliki;
* dajanje podatkov iz zadev, dosjejev in dokumentov ter drugih obvestil;
* dajanje splošnih informacij o upravnih storitvah in drugih javnih storitvah;
* dajanje obvestil o poteku postopka;
* skeniranje dokumentov;
* evidentiranje zadev in dokumentov;
* sprejemanje vlog in vlog na zapisnik;
* prevzemanje oziroma sprejemanje pošte v fizični obliki in v elektronski obliki.

Predsedujoči je dal na glasovanje naslednji;

**Predlog SKLEPA št.: 3/6:**

**Svet Četrtne skupnosti Rožnik, Mestne občine Ljubljana, na podlagi 4. člena Uredbe o upravnem poslovanju (Uradni list RS št. 20/2005 s spremembami) izdaja javnim uslužbencem Službe za lokalno samoupravo, Mestne uprave, MOL, ki opravljajo strokovna in administrativna opravila za Četrtno skupnost Rožnik, naslednja pooblastila:**

* **pooblastilo za odpiranje pošte v fizični in elektronski obliki;**
* **pooblastilo za dajanje podatkov iz zadev, dosjejev in dokumentov ter drugih obvestil;**
* **pooblastilo za dajanje splošnih informacij o upravnih storitvah in drugih javnih storitvah;**
* **poobastilo za dajanje obvestil o poteku postopka;**
* **pooblastilo za skeniranje dokumentov;**
* **pooblastilo za evidentiranje zadev in dokumentov;**
* **pooblastilo za sprejemanje vlog in vlog na zapisnik;**
* **pooblastilo za prevzemanje oziroma sprejemanje pošte v fizični obliki in v elektonski obliki.**

**Svet Četrtne skupnosti Rožnik pooblašča predsednika sveta za izdajo posamičnih pooblastil konkretnim javnim uslužbencem Službe za lokalno samoupravo, MU, MOL za izvajanje zgoraj navedenih opravil ter za izdajo poštnega pooblastila za prevzem poštnih pošiljk.**

Navzočih je bilo 9 članov sveta.

Opredeljenih je bilo 9 članov sveta.

Za predlagani sklep je glasovalo 9 članov sveta.

**Sklep 3/6 je bil sprejet.**

**AD 4**

**PRIREDITVE V JESENSKEM ČASU**

Predsedujoči je prisotne seznanil s prireditvami v jesenskem času. Razmisliti je ali bi tudi Četrtna skupnost Rožnik, tako kot druge četrtne skupnosti, samostojno organizirala dan četrtne skupnosti, ali pa bi se priključila k organizaciji in izvedbi programov SK Brdo.

Na območju Četrtne skupnosti Rožnik, sta najbolj aktivna OŠ Vič in SK Brdo.

V razpravi, ki se je razvila, so sodelovali vsi prisotni člani sveta in bili enotnega mnenja, da se je smiselno pridružiti k prireditvi, ki jo organizirata SK Brdo in OŠ Vič.

**AD 5**

**POBUDE IN PREDLOGI ČLANOV SVETA ČETRTNE SKUPNOSTI ROŽNIK, MOL**

Predsedujoči je povedal, da so vsi člani sveta dobili vabilo Civitasa in predlagal, da se dejavnosti udeležijo.

Na prihodnjo sejo sveta bo povabljena tudi LKM (Ljubljanska kolesarska mreža), ki bo predstavila svoje poglede in načrte na področju kolesarskega prometa.

**AD 6**

**RAZNO**

Predsedujoči je prisotne seznanil o posvetu glede umeščanja železnic v prostor. Tega posveta sta se s strani Četrtne skupnosti Rožnik udeležili Živa Vidmar in Jožica Vrhunc.

Ministrstvo za okolje, je četrtne skupnosti pozvalo, da predlagajo člana sveta, ki bo neposredna vez med prebivalci četrtne skupnosti in predstavnikom koordinatorja priprave prostorskega načrta.

Predsedujoči je dal na glasovanje naslednji;

**Predlog SKLEPA št.: 4/6:**

**Svet Četrtne skupnosti Rožnik, Mestne občine Ljubljana, predlaga Antona Gundeja za predstavnika Četrtne skupnosti Rožnik, MOL, v postopku priprave državnega prostorskega načrta glede umeščanja železnic v prostor.**

Navzočih je bilo 9 članov sveta.

Opredeljenih je bilo 9 članov sveta.

Za predlagani sklep je glasovalo 9 članov sveta.

**Sklep 4/6 je bil sprejet.**

Dnevni red je bil izčrpan, zato je predsedujoči sejo zaključil ob 19,30 uri.

Zapisali:

Edita Vreg,

Špela Šivavec

 Anton Gunde

 Predsednik Sveta

 Četrtne skupnosti Rožnik

 Mestne občine Ljubljana